KOMISSION TÄYTÄNTÖÖNPANOPÄÄTÖS (EU) 2022/171,

annettu 2 päivänä helmikuuta 2022,

eurooppalaisen kansalaisaloitteen ”Win It On The Pitch” rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti

(tiedoksiannettu numerolla C(2022) 630)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,

sekä katsoo seuraavaa:

(1) Komissiolle toimitettiin 30 päivänä syyskuuta 2021 pyyntö rekisteröidä eurooppalainen kansalaisaloite ”Win It On The Pitch”.

(2) Aloitteella oli kolme tavoitetta, jotka olivat 1) neuvoston suosituksen antaminen arvoihin, solidaarisuuteen, kestävyyteen ja avoimiin kilpailuihin perustuvan eurooppalaisen jalkapallomallin suojelemisesta tarjoamalla EU:n kehys ja suuntaviivoja jäsenvaltioiden toimille eurooppalaisen jalkapallon mallin suojelemiseksi, 2) komission suuntaviivojen antaminen EU:n kilpailusääntöjen soveltamisesta urheiluun ja 3) komission tiedonannon antaminen ”vahvimman mahdollisen eurooppalaisen urheilumallin rakentamisesta tulevaisuutta varten, mukaan lukien maininta siitä, mitä eurooppalaiset fanit ja kansalaiset odottavat eurooppalaiselta urheilulta”.

(3) Asetuksen (EU) 2019/788 1 artiklan mukaisesti aloitteet voidaan rekisteröidä, kun niissä kehotetaan komissiota ehdottamaan toimivaltuuksiensa rajoissa unionin säädöstä perussopimusten soveltamiseksi. Vaikka komissiolla on Euroopan unionin toiminnasta tehdyn sopimuksen 165 artiklan nojalla valtuudet tehdä ehdotus neuvoston suositukseksi, kuten aloitteen tavoitteessa 1 esitetään, tavoitteissa 2 ja 3, sellaisina kuin ne oli alun perin laadittu, ei kehotettu komissiota tekemään ”ehdotusta unionin säädökseksi”. Niissä kehotetaan komissiota antamaan ainoastaan suuntaviivat ja komission tiedonanto.

(4) Komissio ilmoitti järjestäjäryhmälle 27 päivänä lokakuuta 2021 asetuksen (EU) 2019/788 6 artiklan 4 kohdan mukaisesti arvionsa, jonka mukaan kyseisen asetuksen 6 artiklan 3 kohdan a, d ja e alakohdassa esitetyt rekisteröintivaatimukset täyttyvät ja että 6 artiklan 3 kohdan b alakohdassa säädettyä vaatimusta ei sovelleta. Komissio totesi kuitenkin myös, että 30 päivänä syyskuuta 2021 päivätyssä pyynnössä esitetyn aloitteen tekstin perusteella ei voitu päätellä, täyttääkö aloite asetuksen (EU) 2019/788 6 artiklan 3 kohdan c alakohdan vaatimuksen.

(5) Tämän seurauksena komissiolle toimitettiin muutettu aloite 3 päivänä tammikuuta 2022.

(6) Aloitteessa kehotetaan komissiota antamaan ehdotus neuvoston suositukseksi EU:n kehyksen ja suuntaviivojen antamiseksi jäsenvaltioiden toimille eurooppalaisen jalkapallomallin suojelemiseksi, urheilun yhteiskunnallisen arvon tunnustamiseksi eurooppalaisessa yhteiskunnassa ja urheilun erityisluonteen tunnustamiseksi EU:n kilpailusäännöissä sekä eurooppalaisen urheilun tulevaisuutta ja hallintotapaa koskevan EU:n vision ja pitkän aikavälin politiikan vahvistamiseksi.

(7) Pyynnön liitteessä on lisätietoja aloitteen sisällöstä, tavoitteista ja taustasta. Järjestäjät ovat antaneet lisätietoja aloitteestaan myös lisäasiakirjassa.

(8) Siltä osin kuin aloitteella pyritään neuvoston suosituksen antamiseen tavoitellen unionin myötävaikutusta eurooppalaisten urheilukysymysten edistämiseen, ottaen samalla huomioon urheilun erityisluonteen, sen vapaaehtoistoimintaan perustuvat rakenteet sekä yhteiskunnallisen ja kasvatuksellisen tehtävän, komissiolla on toimivalta tehdä perussopimuksen 165 artiklaan perustuva säädösehdotus.

(9) Näin ollen mikään aloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.

(10) Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen ja toissijaisuusperiaatteen noudattaminen ja perusoikeuksien mukaisuus.

(11) Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt mainitun asetuksen 5 artiklan 3 kohdan ensimmäisen alakohdan mukaisesti.

(12) Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.

(13) Kansalaisaloite ”Win It On The Pitch” olisi näistä syistä rekisteröitävä.

(14) Se, että asetuksen (EU) 2019/788 6 artiklan 3 kohdan mukaiset rekisteröinnin edellytykset täyttyvät, ei merkitse sitä, että komissio vahvistaisi millään tavoin aloitteen sisällön paikkansapitävyyden, mikä on aloitteen järjestäjäryhmän yksinomaisella vastuulla. Aloitteen sisältö ilmaisee vain järjestäjäryhmän näkemyksiä, eikä sen voida missään tapauksessa katsoa edustavan komission näkemyksiä,

ON HYVÄKSYNYT TÄMÄN PÄÄTÖKSEN:

1 artikla Rekisteröidään eurooppalainen kansalaisaloite ”Win It On The Pitch”.

2 artikla Tämä päätös on osoitettu kansalaisaloitteen ”Win It On The Pitch” järjestäjäryhmälle, jota edustavat yhteyshenkilöinä Ronan EVAIN ja Martha MESTRE GENS VIDA DA CONCEIÇÃO.

Tehty Brysselissä 2 päivänä helmikuuta 2022. Komission puolesta Věra JOUROVÁ Varapuheenjohtaja

(1) EUVL L 130, 17.5.2019, s. 55.